**Παρουσίαση του βιβλίου «Πάμε Σούνιο;»**

**της Ψυχολόγου Χαρούλας Αποστολίδου.**

Το Σάββατο, 9 Νοεμβρίου, στο βιβλιοπωλείο «Επί Λέξει», πραγματοποιήθηκε με επιτυχία η παρουσίαση του βιβλίου της συναδέλφου Χαρούλας Αποστολίδου, με τίτλο «Πάμε Σούνιο;», από τις εκδόσεις «Κέδρος». Η συγγραφέας έχει αφιερώσει το βιβλίο, και στον Σ.Ε.Ψ. και για τον λόγο αυτό τον προσκάλεσε να μιλήσει για αυτό. Την τιμητική αυτή πρόσκληση ανέλαβε ο Αντιπρόεδρος, κ. Θαλής Ν. Παπαδάκης, ο οποίος, μαζί με άλλους ομιλητές, παρουσίασαν το βιβλίο.

Πρόκειται για ένα δοκιμιακό έργο, το οποίο προλογίζει η συνάδελφος Ψυχολόγος-Ψυχοθεραπεύτρια κα Αλίκη Κριτσέλη, καθώς και η φιλόλογος-συγγραφέας κα. Ιωάννα Παξεβάνη· είναι ένα οδοιπορικό σύνθεσης εμπειριών και γνώσεων, μίας βετεράνου Ψυχολόγου, που ολοκλήρωσε τον επαγγελματικό της κύκλο αποκλειστικά στην κλινική πρακτική. Το έργο υποστηρίζει και αναπτύσσει την ολιστική προσέγγιση (βιο-ψυχο-σωματική) του υποκειμένου από τον Ψυχολόγο/Ειδικό, καθώς και την φαινομενολογική-υπαρκτική στάση αυτού απέναντί του, ως μόνες πραγματιστικές και συνειδοποιητικές μεθόδους και για τους δύο. Τέλος, τεκμηριώνει με επάρκεια το αδιέξοδο στο οποίο περιήλθαν οι νευρο-βιο-χημικές έρευνες επί της λειτουργίας του εγκεφάλου, καθώς και οι προσπάθειες προσομοίωσής του μέσω ηλεκτρονικών υπολογιστών. Για τον λόγο αυτόν, η φυσική διαπροσωπική σχέση και τα ψυχολογικά φαινόμενα, που προκύπτουν από αυτήν, παραμένουν ακόμα αναντικατάστατα.

Το βιβλίο είναι γραμμένο σε μορφή διαλόγου και διακρίνεται για την αμεσότητα του λόγου, που ενίοτε γίνεται αφοριστικός ή ακόμη και κυνικός, ιδιαίτερα στα σημεία που θέλει να δώσει έμφαση. Εκπλήσσει ευχάριστα τον αναγνώστη η λογοτεχνική πένα της κας Αποστολίδου, που αναδεικνύεται με τις εικόνες που δημιουργεί στην αρχή του κάθε κεφαλαίου, οι οποίες παρομοιάστηκαν, από τον εικαστικό κ. Κώστα Μαυρουδάκη, με ζωγραφικούς πίνακες. Είναι ένα βιβλίο που σε ρουφάει, καθώς ο λόγος της είναι άμεσος και καθαρός, που μπορεί να κάνει τα σύνθετα κατανοητά, χωρίς ούτε να πλατειάζει ούτε να απλοποιεί.

Θαλής Ν. Παπαδάκης,

Κλινικός Ψυχολόγος

Αντιπρόεδρος Σ.Ε.Ψ.